Na temelju članka 25. Statuta Općine Ružić („Službeni vjesnik Šibensko-kninske županije“, broj 07/21), Općinsko vijeće Općine Ružić na 8. sjednici od 14. listopada 2022. godine, donosi

**Zaključak**

**o mjerama racionalizacije sustava javne rasvjete**

Zbog rasta cijene električne određuju se sljedeće mjere za uštedu kroz racionalizaciju sustava javne rasvjete Općine Ružić:

1. **Zamjena neučinkovitih rasvjetnih tijela učinkovitim LED rasvjetnim tijelima**. Sukladno odobrenim sredstvima MRRFEU u fazama vršiti modernizaciju sustava javne rasvjete zamjenom energetski neučinkovitih rasvjetnih tijela učinkovitim LED rasvjetnim tijelima, počevši od državne i županijskih cesta te nerazvrstanih cesta u onim naseljima gdje je najveća potrošnja električne energije, odnosno gdje su u najvećoj mjeri instalirana energetski neučinkovita rasvjetna tijela.
2. **Revizija rasvjetnih tijela**. Napraviti reviziju postojećih rasvjetnih tijela na području svih općinskih naselja te privremeno ili trajno iskopčati iz sustava sva rasvjetna tijela koja nisu nužno neophodna ili se radi o rasvjetnim tijelima koja po svojoj lokaciji i definiciji ne spadaju u nužni sustav javne rasvjete i to:
3. rasvjetna tijela koja su montirana na privatne objekte ili na električne stupove unutar ograđenih privatnih površina, osim kad je svjetlost usmjerena na prometnu ili drugu javnu površinu ili se radi o objektima koji se nalaze u evidenciji obveznika komunalne naknade, a nemaju drugi adekvatan izvor javne rasvjete u neposrednoj blizini,
4. rasvjetna tijela koja se nalaze uz javne površine na lokacijama gdje nema stambenih objekata i gdje je kretanje stanovništva vrlo ograničeno,
5. rasvjetna tijela koja se nalaze na prometnim i drugim javnim površinama, ali su neracionalno raspoređena. Preporučuje se da se, osim u iznimnim slučajevima zbog kategorizacije prometnice i gustoće objekata, rasvjetna tijela instaliraju na svaki drugi stup niskonaponske mreže u nizu, odnosno da se, gdje je to moguće, iskopča svako drugo postojeće rasvjetno tijelo u nizu.
6. **Periodično iskapčanje javne rasvjete**. Isključivati sustav javne rasvjete na trafo-stanicama koje ne osvjetljavaju državnu i županijske ceste te ključna prometna raskrižja, u kasnim noćnim satima, u intervalima koji neće ugroziti potrebe građana, sukladno zakonskim odredbama i tehničkim mogućnostima.

Intenzitet primjene mjera iz ovog Zaključka ovisit će od kretanja cijene električne energije te se u slučaju značajnog pada cijena ili donošenja odgovarajućih odluka Vlade Republike Hrvatske može odustati od primjene pojedinih mjera.

Ovaj Zaključak objavit će se na službenim internetskim stranicama Općine Ružić, www.opcina-ruzic.hr i u „Službenom glasilu Općine Ružić“.

KLASA:

URBROJ:

Gradac, 14. listopada 2022. godine

OPĆINSKO VIJEĆE OPĆINE RUŽIĆ

PREDSJEDNIK

Ante Duran